O Γιόσκα Φίσερ στη μάχη για το Nabucco | Πολιτική | DW | 12.09.2009
O Γιόσκα Φίσερ στη μάχη για το Nabucco
O Γερμανός πρώην υπ. Εξ. Γιόσκα Φίσερ αναλαμβάνει δράση για την προώθηση της κατασκευής του αγωγού Nabucco, με ανταγωνιστή τον άλλοτε σύμμαχό του πρώην καγκελάριο Γκέρχαρτ Σρέντερ
Οι πρώην σύμμαχοι Γκ. Σρέντερ και Γ. Φίσερ προωθούν σήμερα ανταγωνιστικούς αγωγούς αερίου
Ο Γκέρχαρτ Σρέντερ είχε δεχτεί σκληρή κριτική όταν ανέλαβε, αμέσως μετά τη θητεία του στην καγκελαρία, σύμβουλος στο κονσόρτσιουμ NorthStream AG για τον αγωγό του φυσικού αερίου που κατασκευάζει η ρωσική Gazprom στη Βαλτική παρακάμπτοντας την Πολωνία. Τώρα αποκτά απροσδόκητο ανταγωνιστή, τον άλλοτε συνοδοιπόρο του,. Γιόσκα Φίσερ. Ο "πράσινος" πρώην υπ. Εξ προπαγανδίζει την κατασκευή ενός άλλου αγωγού του "Nabucco". Είναι αυτός που θα μεταφέρει φυσικό αέριο από την κεντρική Ασία μέσω του Καυκάσου και της Τουρκίας στην Ευρώπη, χωρίς αυτή τη φορά ρωσική συμμετοχή.
Ο αγωγός θα κατασκευαστεί από το γερμανικό ενεργειακό όμιλο RWE από την Αυστρία μέχρι την Κασπία Θάλασσα και είναι «εξέχουσας σημασίας» για την Ευρώπη, υπογράμμισε ο Γιόσκα Φίσερ την περασμένη Πέμπτη σε συνέντευξη τύπου στις Βρυξέλλες.
Η διαδρομή του Nabucco από την Κασπία μέχρι την Αυστρία
"Είναι προς το συμφέρον της Ευρώπης και της Γερμανίας να διασφαλίσει μια ποικιλομορφία στην ενεργειακή επάρκεια. Δεν στρέφεται κατά της Ρωσίας, το αντίθετο. Η Ρωσία θα παραμείνει ο βασικός προμηθευτής για την Ευρώπη και τη Γερμανία. Αλλά η φρόνηση και η έρευνα επιτάσσουν και εναλλακτικές λύσεις", είπε ο κ. Φισερ.
Διαφημιστική αποστολή
Αυτό υποστηρίζουν και οι ενεργειακοί όμιλοι και για το λόγο αυτό σχεδιάζουν τον αγωγό που θα κοστίσει οχτώ δισεκατομμύρια ευρώ και θα μεταφέρει στην Ευρώπη φυσικό αέριο από το Αζερμπαϊτζάν, το Τουρκμενιστάν και αργότερα από το Ιράκ και τον Περσικό κόλπο. Η χρηματοδότηση του αγωγού είναι διασφαλισμένη είπε ο Φίσερ. Οι ανάγκες της Ευρώπης είναι δεδομένες, οι χώρες της Κασπίας ενδιαφέρονται επίσης να προωθήσουν το φυσικό τους αέριο όχι αποκλειστικά μέσω της Ρωσίας όπως συμβαίνει σήμερα. "Οι κυβερνήσεις των χωρών αυτών θέλουν να ξέρουν, αν οι Ευρωπαίοι θα υλοποιήσουν το εγχείρημα", λέει ο κ. Φίσερ, "για να μη μείνουν στο τέλος με άδεια χέρια. Και αυτό θα κριθεί μέσα στο τρέχον και το επόμενο έτος. Και εκτιμώ ότι θα κριθεί θετικά". Ο Γιόσκα Φίσερ θα αναλάβει στους επόμενους μήνες για λογαριασμό του ομίλου RWE αποστολή στις χώρες της Κασπίας.
O πρόεδρος του κονσόρτσιουμ για την κατασκευή του Νabucco Ράινχαρντ Μίτσεκ
Η Τουρκία είναι η σημαντικότερη χώρα τράνζιτ που θα διασχίζει ο αγωγός, που άπτεται ευαίσθητων πολιτικά θεμάτων όπως το κουρδικό και το αρμενικό. Ο Γιόσκα Φίσερ θέλει να πείσει την ηγεσία της Άγκυρας ότι με τον αγωγό Nabucco θα έρθει πιο κοντά στη Δύση. "Θα υλοποιήσει με το Nabucco το όραμά της για έναν δεύτερο ενεργειακό κόμβο στη γραμμή Ανατολής-Δύσης, από τη Ρωσία προς την Ευρώπη και έτσι θα αυξήσει φυσικά το ειδικό της βάρος στην Ευρώπη», εκτίμησε ο κ. Φίσερ. Η ΕΕ, όπως είπε, θα πρέπει να στείλει το μήνυμα και να ανοίξει το κεφάλαιο των ενταξιακών διαπραγματεύσεων για την ενέργεια. Αλλά για ολόκληρο το έργο ο Γιόσκα Φίσερ επιδιώκει μεγαλύτερο αγκαζάρισμα της ΕΕ που θα υποχρέωνε και τη Μόσχα να αντιμετωπίσει το έργο θετικότερα. Διότι μετά η μόνη προοπτική θα είναι, η συνεργασία και ρωσικών εταιριών στο έργο αυτό.
Παρά τη δραστηριοποίησή τους σε ανταγωνιστικούς αγωγούς πάντως, η προσωπική σχέση του με τον πρώην καγκελάριο Γκέρχαρτ Σρέντερ δεν διαταράσσεται. Σε ιδιωτικό επίπεδο, είπε ο Γιόσκα Φίσερ, παραμένουν φίλοι.
Tom Weingärtner / Γιώργος Παππάς
Φίσερ υπέρ Νabucco
Μόνιμος σύνδεσμος http://p.dw.com/p/JdYy